Dennis Flydtkjær (DF), 2012-11-22:
Tak for det.
Jeg vil gerne korrigere noget af det, skatteministeren sagde, for han sagde, at det ikke var et stigende problem, og at grænsehandelen i 2011 faktisk var faldende.
Det er rigtigt, at man også nogle steder i grænsehandelsrapporten siger det, men der står faktisk også nederst på side 2, at specielt grænsehandel med andre varer end dem, som vi typisk kender som grænsehandelsvarer såsom øl, slik, sodavand, vin osv., er faldet drastisk fra 2010 til 2011.
Men man siger i øvrigt også selv i konklusionen nederst på side 2, at tallene er baseret på stor usikkerhed, og at det drejer sig om stikprøver, og at man regner med, at de to fald fra 2010 til 2011 faktisk opvejer hinanden.
Så konklusionen i grænsehandelsrapporten er faktisk, at der er så stor en usikkerhed om det, at man selv regner med, at de to fald opvejer hinanden, så der faktisk ikke er en faldende tendens, men at tendensen derimod er stigende.
Man siger også i konklusionen, at der i 2012 faktisk er en stigning på 1 mia. kr. alene i nydelsesmidler.
Så det med, at der ikke er et problem, er jeg ikke enig i.
Der er mange negative konsekvenser af afgifterne, og en af dem, jeg vil starte med at nævne, er jo, at de rammer socialt skævt, at de vender den tunge ende nedad.
De rammer jo dem med de laveste indkomster relativt hårdere, fordi de fylder mere for dem, end de gør for dem, der tjener rigtig mange penge.
Vi synes, at det er ærgerligt med den tendens, som generelt er et problem, når vi lægger afgifter på forbrugsvarer.
Men et af de væsentligste argumenter mod afgifter er nok beskæftigelseseffekten, for det her koster jo arbejdspladser.
Det, at man hæver afgifterne, gør det jo bl.a. mere attraktivt at handle i de tyske grænsebutikker.
Vi flytter altså omsætning fra de danske detailforretninger til de tyske grænsebutikker, hvilket gør, at der kommer flere arbejdspladser i Tyskland.
Det synes jeg da er en forkert måde at gøre det på.
De her arbejdspladser kunne lige så godt være i Danmark, og det synes jeg egentlig burde gælde, uanset om grænsehandelen er på 10, 12 eller 14 mia. kr.
Det er dumt, at vi presser danskerne til at bruge så mange penge i grænsebutikkerne, og det er altså en dårlig forretning.
Der vil vi i Dansk Folkeparti i hvert fald gøre, hvad vi kan, for at skabe beskæftigelse i Danmark ved at arbejde for at holde afgifterne nede. Vi har set, at afgifterne er steget løbende her de sidste par år, bl.a. med finansloven 2012 steg de voldsomt.
Vi har set det i forbindelse med skattereformen, hvor der blev indgået en bred aftale uden Dansk Folkeparti, Enhedslisten og Liberal Alliance, og hvor man valgte at indeksere afgifterne, så de igen steg voldsomt.
Resultatet ser vi jo tydeligt i grænsehandelsrapporten, hvor man kan se, at der på nydelsesvarerne, som er dem, man har sat afgifterne op på, er en stigning på 1 mia. kr.
Stigningen er helt oppe på 25 pct. Man kan også i grænsehandelsrapporten se, at dankortomsætningen er steget med 24 pct. alene i 2012.
Til sammenligning kan jeg nævne, at jeg i dag har fået et svar fra erhvervs- og vækstministeren om, at dankortomsætningen i Danmark i samme periode alene er steget med 3 pct.
Det vil sige, at der er et spænd på 21 pct., og det omfatter altså ikke alene handel med nydelsesmidler.
Det omfatter byggematerialer og alt muligt andet.
Her har der været en stigning på 21 pct. i omsætning i de tyske grænsehandelsbutikker, og det tyder på, at der er en negativ tendens.
Man kunne også i nyhederne i tv den 11. september se, at den tyske supermarkedskæde Edeka, som i øvrigt ikke er en grænsehandelsbutikskæde – den findes også langt nede i Tyskland – jubler.
Ja, de ligefrem jubler, hver gang danskerne sætter afgifterne op, for det har givet dem en omsætningsfremgang på 6 pct. alene i 2011.
Det er altså en omsætning, der er taget direkte ud af de danske butikker.
Man kan også ud fra nogle andre tal se, at hver fjerde øl og at hver tredje sodavand nu sælges syd for grænsen.
Alene inden for det sidste år har 57 pct. af danskerne handlet i de tyske grænsebutikker.
I mit område har jeg lagt mærke til at de i ugeaviserne sågar er begyndt at reklamere for busture igen.
For ca. 150 kr. kan man komme på en bustur til Tyskland, og for det får man selvfølgelig turen derned og middagsmad, plus man får en masse billige varer med hjem igen.
Det er altså en skidt tendens, at vi nu åbner op for så stor turisttrafik – kan man næsten kalde det – dernedad.
Man omdeler også husstandsreklamer for det så langt oppe som i Nordsjælland, og det er jo også en skidt udvikling.
Jeg vil i øvrigt også nævne, at man i forbindelse med finanslovaftalen også har skubbet til, at der kommer øget grænsehandel, fordi man hiver nogle penge ud af det danske retursystem.
Jeg har selv fået bekræftet i et svar fra skatteministeren, at grænsehandelen og den illegale handel med øl og sodavand vil stige med henholdsvis 3 og 5 pct.
Det er altså noget, man skal lægge oven i de stigende afgifter, og så er det klart, at vi puster endnu mere til grænsehandelen.
Jeg har netop indkaldt til den her debat i dag, fordi jeg håbede på, at vi kunne være enige om, at vi skulle vælge en anden vej.
Selv om det drejer sig om en lille stigning på 3 pct., har det den psykologiske effekt, at borgerne hele tiden bliver mindet om, at det godt kan betale sig at handle i udlandet, at det bedre kan betale sig at køre derned og handle i stedet for at handle i de lokale supermarkedskæder, og det gør jo, at grænsehandelen selv med små afgiftsstigninger kan få et ordentligt boost opad.
Så accepterer jeg og er selvfølgelig glad for, at regeringen har valgt at fjerne fedt- og sukkerafgiften
, fordi det også er en del af det, der er genstand for grænsehandel, men det er bare ikke nok.
Hvis man ser i grænsehandelsrapporten, kan man se, at det alene udgør 150 mio. kr. i 2011, og til sammenligning kan man se, at omsætningen på øl var på 725 mio. kr., og at omsætningen på sodavand i grænsehandelsbutikkerne var på 675 mio. kr.
Der er vi simpelt hen nødt til at få mange af de andre varegrupper ned i pris, specielt øl og sodavand, fordi det er dem, der er magnetvarerne; det er dem, der gør, at folk kører til grænsebutikkerne, og når de er dernede, tager de en masse andre varer med hjem.
Jeg skal her afslutningsvis læse et fælles forslag til vedtagelse op på vegne af Venstre, Dansk Folkeparti og Det Konservative Folkeparti:
Forslag til vedtagelse »Folketinget konstaterer, at grænsehandlen i Danmark er stigende for første gang siden 2005 som følge af regeringens afgiftsstigninger siden nytår.
Der, hvor der for alvor bør sættes ind, er i forhold til såkaldte magnetvarer som eksempelvis øl og sodavand.